LIETUVOS BANKO VALDYBA

NUTARIMAS

DĖL Pagrindinės mokėjimo sąskaitos paslaugos teikėjų sąrašo sudarymo ir tvarkymo taisyklių patvirtinimo

2016 m. spalio 26 d. Nr. 03-155

Vilnius

Vadovaudamasi Lietuvos Respublikos mokėjimų įstatymo Nr. VIII-1370 pakeitimo įstatymo Nr. XII-2561 2 straipsnio 4 dalimi ir Lietuvos Respublikos mokėjimų įstatymo 57 straipsnio 2 dalimi, Lietuvos banko valdyba nutaria:

1.	Patvirtinti Pagrindinės mokėjimo sąskaitos paslaugos teikėjų sąrašo sudarymo ir tvarkymo taisykles (pridedama).

2.	Nustatyti, kad:

2.1. Kredito įstaigos, pagal Mokėjimų įstatymą privalančios teikti pagrindinės mokėjimo sąskaitos paslaugą nuo šio įstatymo VIII skyriaus įsigaliojimo dienos (2017 m. vasario 1 d.), privalo pateikti Lietuvos bankui pranešimą apie pagrindinės mokėjimo sąskaitos teikimą ne vėliau kaip iki 2017 m. sausio 1 d., nurodydamos kredito įstaigos pavadinimą ir juridinio asmens kodą.

2.2. Šis nutarimas, išskyrus 2.1 papunktį, įsigalioja 2017 m. vasario 1 d.

Valdybos pirmininkas	Vitas Vasiliauskas

PATVIRTINTA

Lietuvos banko valdybos

2016 m. spalio 26 d. nutarimu Nr. 03-155

PAGRINDINĖS MOKĖJIMO SĄSKAITOS PASLAUGOS TEIKĖJŲ SĄRAŠO SUDARYMO IR TVARKYMO TAISYKLĖS

I SKYRIUS

BENDROSIOS NUOSTATOS

1.	Pagrindinės mokėjimo sąskaitos paslaugos teikėjų sąrašo sudarymo ir tvarkymo taisyklėse (toliau – Taisyklės) nustatyta pagrindinės mokėjimo sąskaitos paslaugos teikėjų įrašymo į pagrindinės mokėjimo sąskaitos paslaugų teikėjų sąrašą ir išbraukimo iš jo tvarka, pagrindinės mokėjimo sąskaitos paslaugų teikėjų sąrašo tvarkymo ir skelbimo reikalavimai.

2.	Taisyklėse nustatyti reikalavimai taikomi kredito įstaigoms, kurios Lietuvos Respublikos mokėjimų įstatyme (toliau – Įstatymas) nustatyta tvarka privalo teikti arba teikia pagrindinės mokėjimo sąskaitos paslaugą (toliau – įstaigos).

3.	Taisyklėse vartojamos sąvokos suprantamos taip, kaip jos apibrėžtos Įstatyme.

4.	Pagal Taisykles Lietuvos bankui teikiamiems dokumentams ir Lietuvos banko atliekamiems veiksmams taikomi Bendrųjų Lietuvos banko prižiūrimų finansų rinkos dalyvių prašymų išduoti leidimus pateikimo, nagrinėjimo ir leidimų išdavimo taisyklių, patvirtintų Lietuvos banko valdybos 2004 m. gegužės 6 d. nutarimu Nr. 58 „Dėl Bendrųjų Lietuvos banko prižiūrimų finansų rinkos dalyvių prašymų išduoti leidimus pateikimo, nagrinėjimo ir leidimų išdavimo taisyklių patvirtinimo“, reikalavimai.

II SKYRIUS

PAGRINDINĖS MOKĖJIMO SĄSKAITOS PASLAUGŲ TEIKĖJŲ ĮRAŠYMAS Į PAGRINDINĖS MOKĖJIMO SĄSKAITOS PASLAUGŲ TEIKĖJŲ SĄRAŠĄ IR IŠBRAUKIMAS IŠ SĄRAŠO

5.	Įstaiga privalo pateikti Lietuvos bankui pranešimą apie pagrindinės mokėjimo sąskaitos paslaugos teikimą.

6.	Įstaiga pateikia pranešimą apie pagrindinės mokėjimo sąskaitos paslaugos teikimą ne vėliau kaip likus 10 darbo dienų iki visų paslaugų, nurodytų Įstatymo 58 straipsnio 1 dalies 1–6 punktuose, teikimo teisėtai valstybėje narėje gyvenantiems vartotojams (toliau – vartotojai) pradžios.

7.	Pranešime apie pagrindinės mokėjimo sąskaitos paslaugos teikimą įstaiga nurodo:

7.1.	įstaigos pavadinimą;

7.2.	įstaigos juridinio asmens kodą;

7.3. datą, nuo kada įstaiga pradės teikti pagrindinės mokėjimo sąskaitos paslaugas.

8.	Jeigu pranešimą apie pagrindinės mokėjimo sąskaitos paslaugos teikimą teikia įstaigos atstovas, kartu su pranešimu pateikiamas ir teisę atstovauti įstaigai patvirtinantis dokumentas.

9.	Įstaiga į pagrindinės mokėjimo sąskaitos paslaugų teikėjų sąrašą įrašoma nuo pranešime apie pagrindinės mokėjimo sąskaitos paslaugos teikimą nurodytos datos arba per 3 darbo dienas nuo šio pranešimo gavimo dienos, jeigu pranešime data nenurodyta.

10.	Pagrindinės mokėjimo sąskaitos paslaugų teikėjų sąraše nurodomi Taisyklių 7.1 ir 7.3 papunkčiuose nurodyti duomenys ir informacija.

11.	Lietuvos bankas pagrindinės mokėjimo sąskaitos paslaugų teikėjų sąrašą tvarko programiniu būdu.

12.	Jeigu pasikeičia įstaigos Lietuvos bankui pateikti duomenys, nurodyti Taisyklių 7.1 ir 7.2 papunkčiuose, įstaiga informuoja Lietuvos banką apie duomenų pasikeitimą teisės aktų, reglamentuojančių licencijos įstaigai išdavimą, keitimą ir jos galiojimo panaikinimą, nustatyta tvarka ir terminais.

13.	Lietuvos bankas išbraukia įstaigą iš pagrindinės mokėjimo sąskaitos paslaugų teikėjų sąrašo:

13.1. gavęs Taisyklių 14 punkte nurodytą įstaigos pranešimą apie ketinimą nutraukti bent vienos iš Įstatymo 58 straipsnio 1 dalies 1–6 punktuose nurodytų paslaugų teikimą vartotojams nuo pranešime nurodytos datos;

13.2. panaikinęs įstaigos licenciją, per 5 darbo dienas nuo licencijos panaikinimo dienos;

13.3. Lietuvos banko iniciatyva Taisyklių 15 punkte nurodytu atveju.

14.	Įstaiga privalo informuoti Lietuvos banką apie ketinimą nutraukti bent vienos iš Įstatymo 58 straipsnio 1 dalies 1–6 punktuose nurodytų paslaugų teikimą vartotojams ne vėliau kaip likus 2 mėnesiams iki šios paslaugos nutraukimo dienos ir nurodo datą, nuo kada ketina nebeteikti šios paslaugos.

15.	Lietuvos bankas, gavęs iš kitų, ne iš įstaigos, šaltinių informacijos, kad įstaiga, įrašyta į pagrindinės mokėjimo sąskaitos paslaugų teikėjų sąrašą, nebeteiks arba neteikia bent vienos iš Įstatymo 58 straipsnio 1 dalies 1–6 punktuose nurodytų paslaugų vartotojams, informuoja įstaigą, kad ketina išbraukti ją iš pagrindinės mokėjimo sąskaitos paslaugų teikėjų sąrašo, ir nurodo numatomą įstaigos išbraukimo iš šio sąrašo datą. Lietuvos bankas išbraukia įstaigą iš pagrindinės mokėjimo sąskaitos paslaugų teikėjų sąrašo pranešime apie ketinimą išbraukti ją iš pagrindinės mokėjimo sąskaitos paslaugų teikėjų sąrašo nurodytą dieną, jeigu įstaiga per Lietuvos banko nurodytą terminą nepateikia Lietuvos bankui įrodymų, patvirtinančių, kad ji teikia pagrindinės mokėjimo sąskaitos paslaugas. Lietuvos bankas informuoja apie tai įstaigą per 3 darbo dienas nuo jos išbraukimo iš pagrindinės mokėjimo sąskaitos paslaugų teikėjų sąrašo dienos.

16.	Lietuvos bankas, gavęs Taisyklių 12 punkte nurodytą pranešimą apie duomenų pasikeitimą, per 5 darbo dienas atnaujina pagrindinės mokėjimo sąskaitos paslaugų teikėjų sąraše nurodytus duomenis.

III SKYRIUS

PAGRINDINĖS MOKĖJIMO SĄSKAITOS PASLAUGŲ TEIKĖJŲ SĄRAŠO SKELBIMAS

17. Pagrindinės mokėjimo sąskaitos paslaugų teikėjų sąrašas skelbiamas Lietuvos banko interneto svetainėje.

IV SKYRIUS

BAIGIAMOSIOS NUOSTATOS

18. Taisyklėse nustatytų reikalavimų laikymosi priežiūrą atlieka Lietuvos bankas.

19. Lietuvos bankas turi teisę taikyti Įstatyme nustatytas poveikio priemones Taisyklių reikalavimus pažeidusiems asmenims.

__________________